VRTEC SE VESELI NOVEGA LETA
Za nami je najlepši mesec v letu, čarobni december. Z okraševanjem smrečice v avli ter igralnic se je čarobnost še povečala. Lučke so zažarele tudi v očeh otrok, ko smo se pogovarjali o prihodu dobrih mož. Pred tem pa smo opravili tudi svojo dolžnost in napisali svoje pismo želja. V mesecu decembru smo plesali, peli, brali praznične zgodbe, ustvarjali ter izdelovali voščilnice. Po vrtcu je zadišalo po cimetu, orehih, pomarančah in sveži kavici, ki smo jo zjutraj ob prihodu otrok v vrtec ponujali staršem. Gledališče Ku-kuc nam je pričaralo čudovito predstavo z naslovom Praznična nogavička. Na koncu pa je sledilo presenečenje, obiskal nas je Božiček, ki je otroke razveselil z darili. Za zaključek decembra smo vzgojiteljice otrokom pripravile pravo silvestrovanje. Po decembrskih dejavnostih so sledili mirnejši januarski dnevi, ki smo jih izkoristili za bivanje na prostem. Ponovno pa nas je obiskala plesna skupina AIA, Mladinskega centra Mengeš, ki nam je polepšala dopoldan z dvema predstavama. Januar se je že skoraj poslovil, mi pa bi si ob prihodu februarja želeli le še kakšno snežinko in z njo zimske radosti, ki se jih vsi skupaj tako zelo veselimo.

